答简夫
孙应时
宋
拂拭瑶琴听我歌,汤汤三叹又峨峨。
了知世道从来久,长觉人心苦太多。
便踏早朝陪凤辇,更忧春梦隔鲸波。
此生付与天公竟,铁杵成针取次磨。
元宵煮浮圆子前辈似未尝赋此坐间成四韵
周必大
宋
今夕知何夕,团圆事事同。
汤官寻旧味,灶婢诧新功。
星灿乌云里,珠浮浊水中。
岁时编杂咏,附此说家风。
冬日放言二十一首其一
张耒
宋
汤饼慰朝馁,三杯浇旦寒。
醉饱外何欲,昏然宵就眠。
幽通梦有告,默存神自全。
萧萧松竹舍,岁暮聊盘桓。